《山居四十首 其五》
元代·栯堂

乱山叠碧几重重，残日晴霞半映红。事有废兴秦失鹿，物无得丧楚亡弓。

虚名终日雪填井，幻景百年绳系风。转忆天台松树下，倚看瀑布石桥东。

作者简介：益字栯堂，温州人。大慧杲四世法嗣，得法于净慈隐公。住庆元奉化岳林寺，世传《山居诗》一编，檗庵黄僧游广陵，得于东隐精舍。为元时旧刻。